बिहार के मंत्री विनय बिहारी के ‘‘पारिवारिक’’ फिल्म, अभिनेता कम नेता जादा
अगर आप भोजपुरी सिनेमा के प्रशंसक बानी अवुरी आप भोजपुरी सिनेमा देखेनी त आपके खातिर एगो खास फिल्म आ रहल बिया।
फिल्म के निर्माता-निर्देशक त खास बडले बाड़े, संगही खास बा ओकरा में काम करेवाला लोग। फिल्म के नाम बा ‘‘प्यार मोहब्बत ज़िदाबाद’’ अवुरी एकर निर्माता-निर्देशक हवे बिहार के कला, संस्कृति अवुरी युवा मामला के मंत्री विनय बिहारी। फिल्म में हीरो-हीरोइन के अलावे बिहार के बहुत विधायक-मंत्री भी देखाई दिहे।
आमतौर प भोजपुरी सिनेमा प अश्लीलता अवुरी अभद्रता के दाग लागेला, लेकिन ए बारे में विनय बिहारी के कहनाम बा कि, उनुकर फिल्म बाल-विवाह, नशाख़ोरी, जातीय भेदभाव जईसन मुद्दा उठावे ले अवुरी एकरा से एगो ‘निमन संदेश’ जनता के बीच में जाई।
विनय बिहारी के कहनाम बा कि, उ भोजपुरी सिनेमा प से अश्लीलता अवुरी अभद्रता के दाग के मेटावे खातिर एगो अयीसन फिल्म बनावल चाहत रहन, जवना के लोग परिवार के संगे देखे सकस। एहीसे उ ए फिल्म के बनावे के सोचले अवुरी एकरा खातिर उ एमएलए लोगन के समझा बुझा के तैयार कईले।
विनय बिहारी के विश्वास ना कि, एमएलए लोगन के काम करे से फिल्म के मुफ्त में प्रचार मिली अवुरी नतीजा में फिल्म जादा से जादा लोग तक पहुंची।
साल 2010 में आईपीएस के नौकरी से इस्तीफा देके बिहार विधानसभा चुनाव में औरंगाबाद के ओबरा से चुनाव जीतेवाला विधायक सोमप्रकाश एगो सीन में बहुत निमन भाषण देत देखाई दिहे।
सोमप्रकाश कहिहे - "25 रुपया के दारू पी सकतारे, लेकिन 25 रुपया के किताब अपना बच्चवा के ना देबे अवुरी सोचबे कि तोर बेटा पढ़लिख के डीएम-एसपी बन जाई"।
अरे अभी रुकी, खुद मंत्री जी (विनय बिहारी) भी एकरा में पाखी हेगड़े के भाई के रोल में देखाई दिहे। विनय बिहारी ए फिल्म में अपना बहिन के बियाह बचपन में नईखन होखे देत, जवना के चलते उनुका मज़दूरी भी करे के परता।
हालांकि, विनय बिहारी के विरोधी उनुका प भोजपुरी में गीत के माध्यम से अश्लीलता फैलावे के आरोप लगावे ले। विनय बिहारी भी ए आरोप के कबूल करतारे अवुरी कहतारे कि उ अब से ओइसन गीत ना लिखिहे।
खैर, कहल बा कि -- गोदी में लईका अवुरी भर गावें हल्ला! विनय के दावा के पोल 11 जुलाई के खुल जाई। फिल्म में पवन सिंह अवुरी पाखी हेगड़े के मुख्य भूमिका बाटे।
अगर फिल्म सचमुच ‘‘पारिवारिक’’ भईल त ठीके रही, भोजपुरी सिनेमा में एगो निमन शुरुवात होई। असहू आस प दुनिया टिकल बिया।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva